এই সুনীলদা, সুনীল মিত্র আমাদের শ্রীরামপুর শহরে ই এস আই হাসপাতালে কর্মসূত্রে এসেছিলেন ঠিক জরুরি অবস্থার বছর দেড় দুই আগে, ১৯৭৩-৭৪ সালে। তাঁর আগমনে কী হয়েছিল? রঙিন হয়ে গিয়েছিল আমাদের শহর, রঙিন হয়ে গিয়েছিল। মাতিয়ে দিয়েছিলেন তিনি তাঁর চমকপ্রদ চলাফেরায়, বাকপটুত্বে, বোহেমিয়ান জীবনচর্যায়। ধবধবে ধুতি-পাঞ্জাবিতে তাঁর রামধনুর সাত রং ঝিলিক দিত। শ্রীরামপুরে ই এস আই হাসপাতালের আবাসনে তিনি থাকেন। তাঁর স্ত্রী, পুস্পবৌদিও তাঁর নার্সের চাকরিতে বদলি হয়ে শ্রীরামপুর ই এস আই হাসপাতালে এসেছিলেন। তাঁদের তিনটি মেয়ে তখন খুবই ছোট ছোট। হাওড়ার শিবপুরে ছিল সুনীলদার বাড়ি। শিবপুর থেকে এক সময় 'বিভিন্ন কোরাস' নামে একটি লিটল ম্যাগাজিন বের করতেন, শ্রীরামপুরে এসে সে পত্রিকা ফের প্রকাশ করতে লাগলেন। সুনীলদার লেখা কেবল একটি কবিতার কথা জানতাম, সেটি বের হয়েছিল ষাটের দশকে 'কৃত্তিবাস' পত্রিকায়, আর কবিতা লেখেননি তিনি, তবে রঙিন মানুষটি তাঁর আকর্ষণীয় ব্যক্তিত্বে শ্রীরামপুরের তৎকালের কবিতাপ্রয়াসীদের চুড়োয় বসেছিলেন।